《行路易送陈晟谋仕》
宋代·陈著

行路易，行路易，方寸中閒是天地。诗书能生万里翼，一出门外风云起。

彼水马儿如江河，彼醯鸡辈知瓮耳。汝今此行有足行，我为之喜非徒喜。

先生在前充安公，后学在侧太初子。如舟顺流帆佐使，如辕欲南车有指。

有文举表人已羡，入夫子门谁敢议。机会来时非偶然，功名发轫斯可矣。

岂知我，犹望汝，谦以养高勿自高，虚以求是勿自是。

觅慈湖，拜象山，不见了翁愧程氏。终为巍巍大儒宗，可是录录常流士。

自顾衰景薄下舂，聊写苦语累行李。行路易，行路易，易处有难从此始，试深思之有馀味。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。